เอกสารแนบ 5 รายงานคณะกรรมการตรวจสอบ

รายงานของคณะกรรมการตรวจสอบ

เรียน ผู้ถือหุ้น

บริษัท อารียา พรอพเพอร์ตี้ จำกัด (มหาชน)

คณะกรรมการตรวจสอบ บริษัท อารียา พรอพเพอร์ตี้ จำกัด (มหาชน) ประกอบด้วยกรรมการอิสระ
3 ท่าน โดยมี นายวันชัย ตันติกุล เป็นประธานกรรมการตรวจสอบ นายปรีชา บุณยกิดา
ดำรงตำแหน่งกรรมการตรวจสอบ และนายสมพล เทียนสุวรรณ ดำรงตำแหน่งกรรมการตรวจสอบ
ทั้งนี้คณะกรรมการตรวจสอบของบริษัทฯ เป็นผู้ทรงคุณวุฒิด้านการเงิน กฎหมาย
และการบริหารองค์กร ได้ปฏิบัติหน้าที่และแสดงความเห็นอย่างเป็นอิสระ เป็นไปตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับประกาศตลาดหลักทรัพย์แห่งประเทศไทย
เรื่องคุณสมบัติและขอบเขตการดำเนินงานของคณะกรรมการตรวจสอบ พ.ศ. 2551

ในปี 2556 คณะกรรมการตรวจสอบจัดให้มีการประชุมรวม 11 ครั้ง โดยมีฝ่ายบริหาร
หัวหน้าหน่วยงานตรวจสอบภายใน และฝ่ายบัญชี เข้าร่วมประชุมตามวาระที่เกี่ยวข้อง
รวมทั้งจัดให้มีการประชุมอย่างน้อย 1 ครั้งเพื่อหารือผู้สอบบัญชีและผู้ตรวจสอบภายใน
โดยไม่มีฝ่ายบริหาร คณะกรรมการตรวจสอบได้สอบทาน และให้ข้อเสนอแนะในวาระต่างๆ
อย่างอิสระตามที่พึงจะเป็นสรุปสาระสำคัญ ได้ดังนี้

• สอบทานงบการเงินรายไตรมาสและงบการเงินประจำปี 2556
โดยร่วมกับฝ่ายบริหารและผู้สอบบัญชี เห็นว่ารายงานทางการเงิน
รายการบัญชีกับบริษัทที่เกี่ยวข้องกัน ได้จัดทำขึ้นอย่างถูกต้อง มีความเหมาะสมเพียงพอ โปร่งใส
เชื่อถือได้ และเป็นไปตามมาตรฐานการบัญชีที่รับรองโดยทั่วไป
ระบบบัญชีและงบการเงินมีความเชื่อถือได้ มีการเปิดเผยข้อมูลในงบการเงินอย่างเพียงพอทันเวลา
พร้อมทั้งให้ข้อสังเกต และรับทราบแนวทางแก้ไขปัญหาให้เกิดประโยชน์แก่บริษัทฯ

• สอบทานและประเมินความเพียงพอของระบบควบคุมภายใน
คณะกรรมการตรวจสอบได้สอบทานระบบควบคุมภายในร่วมกับหน่วยงานตรวจสอบภายใน
เห็นว่าบริษัทฯ มีระบบการควบคุมภายในที่เพียงพอ
ไม่พบประเด็นปัญหาหรือข้อบกพร่องที่เป็นสาระสำคัญ
สามารถสร้างความมั่นใจได้อย่างสมเหตุสมผลว่าบริษัทฯ
สามารถบรรลุวัตถุประสงค์ทั้งในด้านของความมีประสิทธิผลและประสิทธิภาพในการดำเนินงาน
รวมถึงการดูแลทรัพย์สิน
ความเชื่อถือได้ของรายงานทางการเงินและการปฏิบัติตามกฎระเบียบและนโยบายบริษัทฯ

• การกำกับดูแลงานตรวจสอบภายใน คณะกรรมการตรวจสอบได้สอบทานรายงานผลการตรวจสอบปี
2556 ตามแผนงานที่ได้รับอนุมัติ เพื่อให้การปฏิบัติงานมีประสิทธิภาพและประสิทธิผล
มีระบบการควบคุมภายในที่ดี
มีการปฏิบัติตามกฎหมายว่าด้วยหลักทรัพย์และตลาดหลักทรัพย์และกฎหมายที่เกี่ยวข้องกับธุรกิจของบริษัทฯ
รวมถึงให้มีการติดตามแก้ไขประเด็นที่มีนัยสำคัญตามรายงานผลการตรวจสอบ นอกจากนี้
คณะกรรมการตรวจสอบได้พิจารณาแผนการตรวจสอบประจำปี 2557
ซึ่งจัดทำขึ้นบนพื้นฐานของการประเมินการควบคุมภายในและตามฐานความเสี่ยงของบริษัทฯ

• การทำรายการที่เกี่ยวโยงกัน
คณะกรรมการตรวจสอบได้พิจารณาสอบทานรายการที่เกี่ยวโยงกันที่อาจก่อให้เกิดความขัดแย้งทางผลประโยชน์
เห็นว่าเป็นรายการจริงทางการค้าอันเป็นธุรกิจปกติทั่วไป
มีการเปิดเผยรายการที่เกี่ยวโยงกันโดยเป็นไปตามหลักการกำกับดูแลกิจการที่ดี
ขจัดความขัดแย้งทางผลประโยชน์อย่างรอบคอบ มีเหตุผลและเป็นอิสระ
ปฏิบัติต่อผู้ถือหุ้นทุกรายอย่างเท่าเทียมกัน

• การปฏิบัติตามกฎหมายและกฎเกณฑ์ภาครัฐ
คณะกรรมการตรวจสอบได้พิจารณาสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฏหมายอื่นที่เกี่ยวข้องกับธุรกิจของบริษัทฯ ซึ่งจากการสอบทาน
คณะกรรมการตรวจสอบมีความเห็นว่า
บริษัทมีการปฏิบัติตามกฎหมายที่เกี่ยวข้องให้เป็นไปอย่างถูกต้อง เหมาะสม
ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย ข้อกำหนด
และกฏหมายอื่นที่เกี่ยวข้องกับธุรกิจของบริษัทฯ

• ความเหมาะสมของผู้สอบบัญชี คณะกรรมการตรวจสอบเห็นว่า บริษัท เคพีเอ็มจี ภูมิไชย สอบบัญชี
จำกัด (KPMG) ซึ่งเป็นผู้สอบบัญชีของบริษัทฯ ประจำปี 2556 เป็นผู้ไม่มีความสัมพันธ์กับบริษัทฯ
โดยไม่มีการถือหุ้นและไม่มีการให้บริการอื่นแก่บริษัทฯ นอกเหนือจากงานสอบบัญชี
และได้ปฏิบัติหน้าที่ด้วยความเหมาะสม โดยเป็นไปตามมาตรฐานการประกอบวิชาชีพการสอบบัญชี
รวมทั้งมีความเข้าใจธุรกิจของบริษัทฯ อย่างดี

• การกำกับดูแลกิจการที่ดี บริษัทฯ ให้ความสำคัญในการบริหารงานตามหลักการกำกับดูแลกิจการที่ดี
มุ่งเน้นให้มีการควบคุมดูแลการปฏิบัติงานให้มีประสิทธิภาพมากขึ้น เพื่อให้มีความโปร่งใส
และมีจริยธรรม ก่อให้เกิดความเชื่อมั่นแก่ผู้ถือหุ้น ผู้ลงทุน และผู้ที่เกี่ยวข้องทุกฝ่าย

โดยสรุปคณะกรรมการตรวจสอบพิจารณาแล้วเห็นว่า บริษัทฯ
ถือนโยบายการกำกับดูแลกิจการที่ดีเป็นสำคัญ มีผลให้ระบบการควบคุมภายในมีประสิทธิภาพเพียงพอ
ไม่มีข้อบกพร่องเป็นสาระสำคัญ มีระบบบริหารความเสี่ยงอย่างเหมาะสม
การปฏิบัติตามข้อกำหนดกฎเกณฑ์ภาครัฐเป็นไปโดยถูกต้อง สำหรับงบการเงินรอบปีบัญชีสิ้นสุดวันที่ 31
ธันวาคม 2556 ไม่มีเหตุการณ์ที่แสดงถึงปัญหาหรือรายการที่มีผลกระทบต่อฐานะการเงิน
การจัดทำงบการเงิน จัดทำขึ้นอย่างถูกต้องตามที่ควรมีการเปิดเผยข้อมูลเพียงพอ
และเป็นไปตามมาตรฐานการบัญชี

ในนามคณะกรรมการตรวจสอบ

[]

(นายวันชัย ตันติกุล)

ประธานกรรมการตรวจสอบ

วันที่ 27 กุมภาพันธ์ 2557